internet vaartha 129 Views
ఆంటిగ్వా : ఫస్ట్‌ ఇంప్రెషన్‌ ఈజ్‌ ది బెస్ట్‌ ఇంప్రె షన్‌, ఏ రంగంలో నైనా సరే వ్యక్తి తొలి అడుగులను బట్టి తరువాతి పనితీరును అంచనా వేస్తుంటారు.టీమ్‌ ఇండియా నయాకోచ్‌ కుంబ్లే కూడా కోచ్‌గా ఇప్పుడు తన తొలి పరీక్షను ఎదుర్కో బోతున్నాడు.విండీస్‌తో టీమ్‌ ఇండియా తాజా సిరీస్‌,కోచ్‌గా కుంబ్లేకు తొలి సిరీస్‌ కావడంతో సిరీస్‌ ఫలితంపైనే కుంబ్లే పనితనాన్ని అంచనా వేసే అవకాశం ఉంటుంది.అందుకే సిరీస్‌లో తనదైన ముద్ర వేయాలని తాపత్రయపడుతున్నాడు కోచ్‌ కుంబ్లే.
సిరీస్‌ కోసం ఆటగాళ్లను మానసికంగా సన్నద్ధం చేస్తున్న కుంబ్లే ముందు బ్యాట్స్‌మెన్‌ తన మైండ్‌ సెట్‌ మార్చుకోవాలని హెచ్చరించాడు. టి20 ఫార్మాట్‌ మైండ్‌ సెట్‌ను పక్కన బెట్టి  టెస్టులకు తగ్గ రీతిలో ప్రదర్శన కనబరచాలని కుంబ్లే ఆటగాళ్లకు సూచించాడు.
బ్యాటింగ్‌, బౌలింగ్‌, ఫీల్డిండ్‌ ఇలా క్రికెట్‌కు సంబంధించిన ప్రతి విషయంపై టెస్టులు నిజంగానే టెస్టు పెడతాయని వ్యాఖ్యానించాడు కుంబ్లే. సుమారు రెండు నెలల ఐపిఎల్‌ తోనే బిజిగా గడపడం, అనంతరం కేవలం జింబాబ్వేతో మాత్రమే టీమ్‌ ఇండియా మ్యాచ్‌లు ఆడటంతో, విషయాన్ని గుర్తుపెట్టుకుని ప్రాక్టీస్‌ చేయాలని సూచించినట్లు తెలుస్తుంది. ఇదిలా ఉండగా నేటి నుంచి విండీస్‌ భారత్‌ జట్ల మధ్య తొలి టెస్టు ప్రారంభం కానున్న విషయం తెలిసిందే.
ఈ నేపథయంలోనే ఆటగాళ్లకు పలు సలహాలు సూచనలు ఇచ్చాడు కుంబ్లే. ముఖ్యంగా విండీస్‌ స్లో పిచ్‌లపై పేసర్లు ఎలా సత్తా చాటాలి, స్పిన్నర్లు ఎలా బౌలింగ్‌ చేయాలి అనే దానిపై తర్పీదు ఇచ్చినట్లు తెలుస్తుంది.సిరీస్‌లో స్పిన్నర్ల పాత్ర కీలకమని చెప్పిన కుంబ్లే,బ్యాట్స్‌మెన్‌ తరహాలోనే బౌలర్లు కూడా కలిసి కట్టుగా భాగస్వామ్యాలు నెలకొల్పాలని ఆటగాళ్లకు తెలిపాడు. లోయర్‌ ఆర్డర్‌లో అశ్విన్‌ తన సత్తా చాటడం భారత్‌కు కలిసి వచ్చే అంశమని, బ్యాట్స్‌మెన్‌ మాత్రమే కాక బౌలర్లు కూడా పరుగులు చేయడానికి ప్రయత్నిం చాలని తద్వారా జట్టు విజయావకాశాలు మరింత  మెరుగవుతాయని కుంబ్లే వివరించాడు.